Ich, Henny Wily, by der zit der burger ze Waltzhuͦt geschworner weibel, tuͦn kunt mit disem brieff, dz ich mit vˀbannem gericht sazz ze
Waltzhuͦt in der statt uff offner, friger straͧss an statt und in namen der durlûchten, hochgebornen fûrsten, dˀ hertzogen von
Oͤstˀrich, minˀ gnedig₎ hˀren, und von bevelhens wegen mins hˀren Hans Fridrichs, zuͦ den ziten schultheis ze Waltzhuͦt. und kam
fûr mich in offen, verbannen gericht die ersam froͧ Elsibet von Endingen, Hans₎, seligen, von Endingen, elichi wirtin mit irem
wissenthaften vogt Ruͦdolfen Walker, dem schriber, burger ze Waltzhuͦt, der ir der vogty in diser sach gichtig wz vor offem gericht.
es kam ouch fûr mich der erber priester her Jacob Murer von Messkilch, zuͦ den ziten lûtpriester der lûtkilchen und der
undˀtaͦn ze Buͤl zuͦ Sant Notburg. und die vorgenant froͧw Elsz von Endingen offnet mit irm fûrsprechn̄ und vogt, dz si dem
obgenanten her Jacob Murer zuͦ eim steten, ewigen koͧff gebn̄ hette ze koͧffen umb zwelf phunt haller, der si von im bezalt were,
sechs viertal roggen geltes und drû huͤnr geltes von Hans Sigristen guͦt ze Buͤl, und sol Schaͧfhuser mess sin, und die huͤnr sont
vasnachthuͤnr sin. und wenn̄ dz guͦt besetzt ist mit hussroͤki der hûser, die zuͦ dem guͦt gehoͤrent, so gilt es die drû vasnachthuͤnr
jerlich, wenn̄ es aber in der maͧs nit besetzt ist, so gilt es zwei vasnachthuͤnr. und sol man dem obgent₎ hˀr Jacob den zins,
die sechs viertal roggen und die vasnacht huͤnr, jerlich weran und antwûrten zwo mil von Buͤl, da er und sin erbn̄ hin
went. und also batt mich die obgent₎ froͧ Elsbet von Endingen fragen, wie si daz vorgenant roggengelt und huͤnrgelt in dem
rechten, als vorgeschribn̄ ist, von ir uffgebn̄ und vˀtigen soͤlt, dz der obgen̄t hˀr Jacob Murˀ und sin erbn̄ daran sicher und wolhabend
werint. dar umb wart uff min fraͧg erteilt mit gesamnoter urteil, sy soͤlt es vˀtigen und uffgebn̄ mit irs vogtz hand und mit
ir selbs hand dem egenanten her Jacob Murer zuͦ sinr hand und soͤlti im denn̄ darnach des selbn̄ roggen geltes und huͤnren
geltes uff und ab des obgenanten Sigristen guͦt mit siner zuͦgehoͤrd wer sin in der maͧs als vorgeschribn̄ ist nach der statt
recht ze Waltzhuͦt. dz uffgebn̄ und die vertgung vollfuͤrt die obgen̄t froͧw Elsz von Endingen fûr sich und ir erbn̄ mit irs
vogtes hand, des egent₎ Ruͦdolff Walkers, und ouch mit ir hand dem egenan̄ten hˀn Jacob Murer in sin hand, und mit dem
uffgebn̄ vˀsprach si im des vorgedaͧchten roggengeltes und huͤnrgeltes uff dem obgenan̄ten guͦt ze Buͤl wer ze sind nach
gewōheit und recht der statt Waltzhuͦt, als gericht und urteil gab und entzeh sich wissentlich mit ir vogt an dem selbn̄
roggengelt und huͤnrgelt alles ires rechten und wart erteilt, dz die vertgung und dz uffgebn̄ nū und hienach billich
und wol kraft habn̄ moͤcht. darnach vordret der obgent₎ hˀr Jacob Murˀ ùber dis vertgung des gerichtes brieff. der brieff wart
im uff min fraͧg erteilt dar ûber ze gebend mit minem insigel von des gerichtes wegen und ouch mit des vorgent₎ Ruͦdolff
Walkers insigel in vogtz wis. und ze guͦter bestaͤtung und vester gantzˀ sichˀeit diser vˀtegung, so han ich, vorgenantˀ richter
Henni Wily, min insigel, und ich, der egen̄t Ruͦdolff Walker, fûr die obgent₎ froͧ Elsz von Endingen min insigel in vogtz wis, mir
und minen erben aͧn schaden, mit urteil wissentlich gehenket an disen brieff, der gebn̄ wart, do man zalt nach gottes gebûrt
vierzehenhundˀrt und fûnf jar, an dem nechsten mentag vor sant Katherinen tag. ✳